Nuwe werk, nuwe huis én nuwe liefde vir Therese Benade | SARIE
Therese Benade FOTO: Gloria Cilliers	Verwante Artikels
Nuwe werk, nuwe huis én nuwe liefde vir Therese Benade	deur Elmari de Vos
Therese Benade se lewe is propvol verandering – nie net het sy Kaapstad toe getrek en met haar nuwe werk as Kwêla-aanbieder begin nie, daar is ook 'n nuwe liefde …
Maar alles rondom dié verandering het nie noodwendig maklik gekom nie. Sy moes afskeid neem van al die mense met wie sy bande gebou het terwyl sy Astrid in Villa Rosa was, én sy het 'n langafstandverhouding begin …
"Ek sien iemand," erken sy. Maar dié man, Izak van der Merwe, woon in Pretoria. "So nou probeer ons maar die langafstandverhouding laat werk," vertel sy.
Therese en Izak van der Merwe, die nuwe man in haar lewe FOTO: Twitter (@theresebenade)
'n Vriendin het Izak, wat in IT werk, by 'n braai ontmoet en toe seker gemaak hy en Therese loop mekaar raak. "Sy het my gebel en gesê ek móét hierdie ou ontmoet," onthou die aktrise.
"Gelukkig moet ek so een of twee keer per maand opvlieg Gauteng toe vir werk en hy het 'n kliënt in die Kaap, so hy kom ook omtrent een keer per maand hierheen."
"Dinge van Johannesburg waaroor ek dol is," het Therese saam met dié foto van haar en Izak getwiet FOTO: Twitter (@theresebenade)
Agter die skerms by KwêlaFOTO: verskaf
Maar hieroor kla sy nie. "Dis vir my 'n heerlike uitdaging en ek leer so baie in die nuwe werk," vertel sy. Boonop ontmoet sy gereeld interessante, nuwe mense – haar gunsteling-aspek van die nuwe werk.
Die span aanbieders wat Kwêla saam met Coenie de Villiers (tweede van regs) aanbied is (van links) André Weideman, Therese en Johnny DavidsFOTO: Facebook
En dis nie al nie … hoewel dit nog vroeg is, is Therese genader om later vanjaar ook in 'n nuwe rolprent te speel. "Ek is baie opgewonde! Dit sal amazing wees om weer 'n kort rol te kan speel," vertel sy.
Sy geniet dit baie om in die Kaap te woon, aangesien haar broer en haar suster albei met hul gesinne hier bly. "Dis die eerste keer dat ons weer in dieselfde plek bly. Dis heerlik," vertel sy.
"Dis natuurlik ook vreeslik mooi, selfs die pad werk toe is mooi!"
Jena Dover maak óók planne om Kaap toe te trek – lees waarom
Therese by Guf, Timmy en Pete – haar oulike hondeFOTO: verskaf
Die TV-aanbieder, sangeres en nou ook inhoudvervaardiger het die afgelope week ook in haar eie blyplek, een wat sy in Kleinbos huur, ingetrek. Sy deel dit met haar drie honde – Guf, Timmy en Pete.